Up-202/99
Datum: 1999-12-27T00:00:00.000+01:00
ecli: ECLI:SI:USRS:1999:Up.202.99
vrsta: drugi akti
zadeva: ustavna pritožba
objavljeno: Neobjavljeno | 27.12.1999
dokument: US19839
akt: Ustavna pritožba HMS zoper sodbo Vrhovnega sodišča št. II Ips 353/94 z dne 20. 12. 1995
resitev: zavrženje
izrek: Ustavna pritožba HMS zoper sodbo Vrhovnega sodišča se zavrže.
stavek: Ker pritožnik svoje nepopolne vloge ni ustrezno dopolnil v postavljenem roku, je Ustavno sodišče ustavno pritožbo zavrglo.
odlocitev: sklep
geslo: Nepopolna vloga in njena nedopolnitev v določenem roku.
podlaga: Zakon o Ustavnem sodišču (ZUstS), 3. al. 1. odst. 55. čl.
datum_vloge: 1999-07-28T22:00:00.000Z
datum_odlocitve: 1999-12-26T23:00:00.000Z

# Up-202/99

27. 12. 1999

S K L E P

Ustavno sodišče je v postopku za preizkus ustavne pritožbe HMS, Ž. na seji senata dne 27. decembra 1999

s k l e n i l o :

Ustavna pritožba HMS zoper sodbo Vrhovnega sodišča št. II Ips 353/94 z dne 20. 12. 1995 se zavrže.

---

## O b r a z l o ž i t e v

HMS je vložil ustavno pritožbo v imenu A. A., mld. B. B., C. C., Č. Č., D. D., G. G., I. I. in mld. J. J. Nasprotuje izpodbijani sodbi Vrhovnega sodišča, s katero je slednje zavrnilo tožbo navedenih oseb zoper odločbo Ministrstva za notranje zadeve o njihovem nesprejemu v slovensko državljanstvo.

Po Zakonu o Ustavnem sodišču (Uradni list RS, št. 15/94 - v nadaljevanju: ZUstS; členi od 50 do 53) se ustavna pritožba lahko vloži zoper posamični akt šele, ko so izčrpana vsa pravna sredstva in v roku 60 dni od dneva vročitve posamičnega akta, zoper katerega je ustavna pritožba mogoča. V ustavni pritožbi je treba navesti posamični akt, ki se spodbija, dejstva, ki pritožbo utemeljujejo, in navesti domnevno kršene človekove pravice in temeljne svoboščine. Ustavni pritožbi je treba tudi priložiti izpodbijani akt in druge listine, na katere se pritožba sklicuje. Podrobneje določa priporočene sestavine vlog Poslovnik Ustavnega sodišča (Uradni list RS, št. 49/98).

Ker udeležence v ustavnosodnem postopku lahko zastopa samo pooblaščenec, ki je fizična oseba in izpolnjuje pogoje predpisane za zastopanje, je Ustavno sodišče osebe, navedene v prvi točki te obrazložitve, pozvalo, naj povedo - ali ustavno pritožbo, ki jo je vložil HMS štejejo za svojo in - ali bodo v nadaljnjem postopku nastopali sami ali preko pooblaščenca in če, kdo bo ta. Ker je bila vloga tudi sicer pomanjkljiva, so bili pozvani, naj jo v vsakem primeru ustrezno dopolnijo v roku 30 dni. Pri tem jih je Ustavno sodišče opozorilo tudi na posledice, če vloge ne bodo dopolnili.

Pozvani vloge v roku niso dopolnili. Tik pred potekom roka za dopolnitev vloge, dne 28. 10. 1999, je HMS prosil za podaljšanje roka, s pojasnilom, da gre za neuko stranko, ki še ni uspela pridobiti vseh zahtevanih listin. Vendar HMS ni predložil niti pooblastila pritožnikov za zastopanje v postopku z ustavno pritožbo niti njihove izjave, da njegovo vlogo štejejo za svojo. Zaradi tega predloga za podaljšanje roka ni bilo mogoče obravnavati. Ustavno sodišče je zato ustavno pritožbo zavrglo.

Senat Ustavnega sodišča je sprejel ta sklep na podlagi tretje alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.

Predsednica senata

Milojka Modrijan